ລັດ​ຖະບານ ​ຟິນ​ແລນ​ດ໌ ຈະ​ສອບ​ສວນ​ ບໍລິສັດ POYRY ກ່ຽວກັບ ເຂື່ອນໄຊຍະບູລີ
​ຟິນ​ແລນ​ດ໌ ຈະ​​ສອບ​ສວນ​ ບໍລິສັດ POYRY ​ເພື່ອ​ຢາກຮູ້ວ່າ​ບໍລິສັດ​​ນີ້ ​ໄດ້​ສະ​ແດງ​ບົດບາດ​ໃນ​ໂຄງການ​ເຂື່ອນ ໄຊ​ຍະ​ບູລີ​ໃນ​ລາວ​ຢ່າງ​ເໝາະ​ສົມຫຼື​ບໍ່.
ທາງການຂອງລັດຖະບານຟິນແລນດ໌ ຈະດໍາເນີນການສອບສວນ ບໍລິສັດ POYRY ເພື່ອຄົ້ນຫາຄວາມຈິງວ່າບໍລິສັດດັ່ງກ່າວນີ້ ໄດ້ ສະແດງບົດບາດໃນໂຄງການເຂື່ອນໄຊຍະບູລີໃນລາວຢ່າງເໝາະ ສົມຫຼືບໍ່ ທາງການຂອງລັດຖະບານຟິນແລນດ໌ ໂດຍທ່ານ Lauri Ihalainen ລັດຖະມົນຕີ ວ່າການກະຊວງເສດຖະກິດ ແລະການ ຈ້າງງານ ໄດ້ມີຄໍາສັ່ງໃຫ້ດໍາເນີນການສອບສວນບໍລິສັດ POYRY ຈາກສະວິດເຊີແລນດ໌ຢ່າງເປັນທາງການເມື່ອວັນທີ 16 ຕຸລາ ແລະກໍໄດ້ແຈ້ງການດັ່ງກ່າວໄປເຖິງບັນດາອົງການໃນພາກປະຊາ ສັງຄົມທັງໃນປະເທດ ແລະໃນລະດັບສາກົນຢ່າງເປັນທາງການ ໃນທ້າຍເດືອນຕຸລາທີ່ຜ່ານມາ ສາເຫດທີ່ເຮັດໃຫ້ທາງການຂອງລັດຖະບານຟິນແລນດ໌ຕ້ອງມີຄໍາສັ່ງດັ່ງກ່າວນີ້ ກໍຍ້ອນວ່າໄດ້ຮັບການຮ້ອງຮຽນຈາກບັນດາອົງການ ໃນພາກປະຊາສັງຄົມທີ່ສົງໄສ ວ່າບໍລິສັດ POYRY ຊຶ່ງມີພັນທະກັບລັດຖະບານຟິນແລນດ໌ ໃນການດໍາເນີນໂຄງ ການພັດທະນາດ້ານຕ່າງໆໃນພູມີພາກເອເຊຍຕາເວັນອອກສຽງໃຕ້ນັ້ນ ໄດ້ສະແດງບົດບາດຢ່າງບໍ່ເໝາະສົມໃນການເຂົ້າໄປມີສ່ວນກ່ຽວກັບໂຄງການກໍ່ສ້າງເຂື່ອນໄຊຍະບູລີເທິງແນວແມ່ນໍ້າຂອງໃນລາວ ທັງນີ້ໂດຍທ່ານ Otto Bruun ຜູ້ຈັດການຂອງມູນນິທິ Siemenpuu ຊຶ່ງເປັນອົງການນຶ່ງໃນພາກປະຊາສັງຄົມໃນປະເທດຟິນແລນດ໌ນັ້ນ ກໍໄດ້ຖະແຫຼງຢືນຢັນໃນກໍລະນີດຽວກັນນີ້ວ່າ ບໍລິສັດ POYRY ໄດ້ມີສ່ວນຢ່າງສໍາຄັນໃນການຊຸກຍູ້ໃຫ້ດໍາເນີນການກໍ່ສ້າງເຂື່ອນໄຊຍະບຸລີຕໍ່ໄປ ທັງໆທີ່ເປັນໂຄງການທີ່ຖືກຄັດຄ້ານຈາກທາງການກໍາປູເຈຍ ກັບຫວຽດນາມ ທີ່ຢ້ານວ່າໂຄງການຈະສົ່ງຜົນກະທົບຕໍ່ສິ່ງ ແວດລ້ອມທໍາມະຊາດໃນແມ່ນໍ້າຂອງຢ່າງໜັກໜ່ວງ ຈຶ່ງໄດ້ຮຽກຮ້ອງຂໍໃຫ້ທໍາການສຶກສາເພື່ອປ້ອງກັນຜົນກະທົບຢ່າງຮອບດ້ານ ແລະໄດ້ມາດຕະຖານສາກົນເສຍກ່ອນ ຊຶ່ງໃນກໍລະນີດຽວກັນນີ້ ທ່ານ ເຣວັດ ສຸວັນນະກິດຕິ ຮອງຜູ້ອໍານວຍການບໍລິສັດໄຟຟ້າໄຊຍະບູລີຈໍາກັດ ກໍຢືນຢັນວ່າ ກຸ່ມລົງທຶນໃນການພັດທະນາໂຄງການເຂື່ອນໄຊຍະບູລີ ໄດ້ເພີ່ມການລົງທຶນເພື່ອທໍາການສຶກສາ ແລະອອກແບບກໍ່ສ້າງເຂື່ອນໄຊຍະບຸລີອີກເທື່ອໃໝ່ແລ້ວໃນຂະນະນີ້ ໂດຍຄາດວ່າການດໍາເນີນການດັ່ງກ່າວນີ້ຈະສໍາເລັດສົມບູນພາຍໃນ 3 ເດືອນຂ້າງໜ້າ ການອອກແບບກໍ່ສ້າງເຂື່ອນໄຊຍະບູລີໃນຄັ້ງໃໝ່ນີ້ ກໍເພື່ອເຮັດໃຫ້ເຂື່ອນໄຊຍະບູລີເປັນໂຄງການທີ່ມີຄວາມໂປ່ງໃສ ແລະບໍ່ສ້າງຜົນກະທົບດ້ານລົບຕໍ່ສະພາບແວດລ້ອມທໍາມະຊາດໃຫ້ກັບພື້ນທີ່ ທີ່ຢູ່ເຂດຕອນລຸ່ມຂອງຕົວເຂື່ອນ ທັງນີ້ດ້ວຍການເພີ່ມເງິນລົງທຶນເຂົ້າໃນການປ້ອງກັນຜົນກະທົບຕໍ່ສະພາບແວດລ້ອມ ແລະສັດນໍ້າຢ່າງໄດ້ມາດຕະຖານສາກົນ ດັ່ງທີ່ທ່ານເຣວັດ ໄດ້ໃຫ້ການຊີ້ແຈງວ່າ: ການອອກແບບກໍ່ສ້າງເຂື່ອນໄຊຍະບຸລີດັ່ງກ່າວນີ້ ເປັນການປະ ຕິບັດຕາມການສຶກສາຂອງບໍລິສັດທີ່ປຶກສາ 2 ແຫ່ງທີ່ລັດຖະ ບານລາວ ໄດ້ວ່າຈ້າງໃຫ້ທໍາການສຶກສາເພື່ອປ້ອງກັນຜົນກະ ທົບຈາກການກໍ່ສ້າງເຂື່ອນໄຊຍະບູລີ ແລະກໍໄດ້ດໍາເນີນການ ດັ່ງກ່າວ ສໍາເລັດແລ້ວເມື່ອບໍ່ດົນມານີ້ ກໍຄືບໍລິສັດ POYRY ຈາກສະວິດເຊີແລນດ໌ ແລະບໍລິສັດ CNR ຈາກປະເທດຝຣັ່ງ ຊຶ່ງທັງສອງບໍລິສັດດັ່ງກ່າວກໍຢືນຢັນວ່າ ສາມາດທີ່ຈະປ້ອງກັນ ຜົນກະທົບໄດ້ຢ່າງແນ່ນອນ ທັງນີ້ດ້ວຍການສ້າງລະບົບທາງປາຜ່ານທີ່ໃຊ້ວິດທະຍາການສະໄໝໃໝ່ ພ້ອມດ້ວຍການສ້າງອູ່ຂອງປາ ການສ້າງປ່ອງປາຂຶ້ນ-ລົງ ຢູ່ໃນລະບົບປະຕູເດີນເຮືອ ການສ້າງສະຖານີປາທີ່ຕິດຕັ້ງດ້ວຍລະບົບກັງຫັນນໍ້າ ທີ່ເປັນມິດກັບສັດນໍ້າທຸກຊະນິດ ແລະການກໍ່ສ້າງປະຕູລະ ບາຍດິນຕົກຕະກອນທີ່ເປັນແຫຼ່ງອາຫານຂອງສັດນໍ້າ ແລະປຸ໋ຍຂອງພືດພັນຕ່າງໆເປັນຕົ້ນ ແຕ່ຢ່າງໃດກໍຕາມ ການອອກມາສະແດງທ່າທີດັ່ງກ່າວນີ້ຂອງທາງການລັດຖະບານຟິນ ແລນດ໌ ກໍຖືເປັນອີກບັນຫານຶ່ງ ທີ່ຈະກາຍເປັນອຸບປະສັກຕໍ່ການພັດທະນາໂຄງການເຂື່ອນ ໄຊຍະບູລີໃນໄລຍະຕໍ່ໄປ ຊຶ່ງກໍເຊັ່ນດຽວກັນກັບການເຄຶ່ອນໄຫວຄັດຄ້ານໂດຍເຄືອຂ່າຍ ອະນຸລັກແມ່ນໍ້າຂອງທັງໃນໄທ ແລະສາກົນ ທີ່ໄດ້ດໍາເນີນການມາຢ່າງຕໍ່ເນື່ອງຈົນເຖິງທຸກມື້ນີ້